ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Νοεμβρίου 1995 για τη θέσπιση ειδικών μέτρων που αποσκοπούν στην προσωρινή απαγόρευση της χρήσης συνολικής εγγύησης για ορισμένες πράξεις κοινοτικής διαμετακόμισης (Το κείμενο στην ισπανική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (95/521/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2454/93 της Επιτροπής της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (1), όπως τροποποιήθηκε τελευταία από τον κανονισμό (ΕΚ) αριθ. 1762/95 (2), και ιδίως το άρθρο 360,

Εκτιμώντας:

ότι η τελωνειακή διοίκηση του Βασιλείου της Ισπανίας, με την επιστολή της με ημερομηνία 4 Απριλίου 1995, η οποία συμπληρώθηκε με την επιστολή της με ημερομηνία 27 Ιουλίου 1995, εξεδήλωσε την επιθυμία να μπορέσει να εφαρμόσει το εν λόγω άρθρο 360, προκειμένου να απαγορεύσει προσωρινά τη χρήση της συνολικής εγγύησης για τις πράξεις εξωτερικής κοινοτικής διαμετακόμισης που αφορούν τα τσιγάρα της κλάσης 24.02.20 του εναρμονισμένου συστήματος και ότι, γι' αυτόν το σκοπό, επιθυμεί να λάβει της σύμφωνη γνώμη της Επιτροπής 7

ότι ορισμένες πράξεις εξωτερικής κοινοτικής διαμετακόμισης που αφορά τσιγάρα αποτέλεσαν αντικείμενο ειδικών πληροφοριών, ιδίως κατ' εφαρμογή των διατάξεων του κανονισμού (ΕΟΚ) αριθ. 1468/81 του Συμβουλίου (3) 7

ότι, από πληροφορίες που παρείχε η τελωνειακή διοίκηση του Βασιλείου της Ισπανίας, αφενός, και από πληροφορίες που συνελέγησαν από την Επιτροπή, αφετέρου, προκύπτει ότι η απάτη όσον αφορά τα τσιγάρα στο πλαίσιο του καθεστώτος της εξωτερικής κοινοτικής διαμετακόμισης φαίνεται ότι έχει λάβει σημαντικές διαστάσεις, ιδίως δε από τη στιγμή που απαγορεύθηκε η μεταφορά των εν λόγω προϊόντων κατ' εφαρμογή της σύμβασης TIR του 1975 7

ότι, παρά τα μέτρα που ελήφθησαν σε κοινοτικό επίπεδο κατ' εφαρμογή των διατάξεων του άρθρου 361 του προαναφερθέντος κανονισμού (ΕΟΚ) αριθ. 2454/93 για την αύξηση, από τον Απρίλιο του 1994, του ποσού της συνολικής εγγύησης σε 100 % των δασμών και των άλλων επιβαρύνσεων που καθίστανται απαιτητοί όσον αφορά τα τσιγάρα τα οποία μεταφέρονται υπό την κάλυψη του καθεστώτος της εξωτερικής κοινοτικής διαμετακόμισης, κρίνεται σκόπιμο να θεωρηθεί ότι αυτού του είδους οι πράξεις εξωτερικής κοινοτικής διαμετακόμισης περικλείουν ιδιαίτερα αυξημένο κίνδυνο διάπραξης απάτης 7

ότι το αίτημα της τελωνειακής διοίκησης του Βασιλείου της Ισπανίας είναι βάσιμο,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Επιτροπή παρέχει τη συμφωνία της, προκειμένου η τελωνειακή διοίκηση του Βασιλείου της Ισπανίας να λάβει ειδικά μέτρα που αποσκοπούν στην προσωρινή απαγόρευση, μετά από ημερομηνία που θα ορίσει η εν λόγω διοίκηση, της χρήσης της συνολικής εγγύησης για τις πράξεις εξωτερικής κοινοτικής διαμετακόμισης που αφορούν τσιγάρα της κλάσης 24.02.20 του εναρμονισμένου συστήματος, σύμφωνα με το άρθρο 360 του κανονισμού (ΕΟΚ) αριθ. 2454/93.

Άρθρο 2

Η παρούσα απόφαση απευθύνεται στο Βασίλειο της Ισπανίας.

Βρυξέλλες, 28 Νοεμβρίου 1995.

Για την Επιτροπή

Mario MONTI

Μέλος της Επιτροπής

(1) ΕΕ αριθ. L 253 της 11. 10. 1993, σ. 1.

(2) ΕΕ αριθ. L 171 της 21. 7. 1995, σ. 8.

(3) ΕΕ αριθ. L 144 της 2. 6. 1981, σ. 1.